મતદાર કાપલી સાથે ભાજપના ઉમેદવારે પ્રચાર કરી નિયમોનો ભંગ કર્યાની એક ફરિયાદ નવસારીના રહીશ મુકુંદ કંસારાએ કરી હતી. આજ રીતે મતદાર કાપલી સાથે કોંગ્રેસના ઉમેદવારે પણ પ્રચાર કરી નિયમભંગ કર્યાની ફરિયાદ નવસારીના ધર્મેશ કાંતિલાલ ઢીમ્મરે કરી છે. બંને ફરિયાદ સંદર્ભે નોડલ અધિકારી જે.ડી. ચૌધરીએ ભાજપના ઉમેદવાર પિયુષ દેસાઈને અને કોંગ્રેસના ઉમેદવાર ભાવનાબેન પટેલને નોટીસ આપી હતી. કારણદર્શક નોટીસમાં જણાવાયું કે, ‘આર.ઓ. હેન્ડબુક -2014ના ફકરા નંબર 10, 11.2 મુજબ રાજકીય પક્ષો-ઉમેદવારો બિનસત્તાવાર ઓળખ કાપલીઓમાં 1 મતદાર યાદીમાં મતદારનું નામ અને અનુક્રમ નંબર, 2 મતદારયાદીનો ભાગ નંબર, 3 મતદાર મથકનો અનુક્રમ નંબર અને નામ દર્શાવે તો તેની સામે કોઈ વાંધો નથી પરંતુ તેમાં ઉમેદવારનું નામ, પક્ષનું નામ અથવા પક્ષનું પ્રતિક હોવું જોઈએ નહીં પરંતુ ભાજપ-કોંગ્રેસના ઉમેદવાર તરફથી તૈયાર કરવામાં આવેલી કાપલીમાં ઉમેદવાર તરીકે ઉમેદવારનું નામ, પક્ષનું નામ, પક્ષનું ચિન્હ, મહાનુભાવોના ફોટોગ્રાફ તથા સ્લોગન છપાવી કાપલીનું વિતરણ થઇ રહ્યું છે, જેથી આદર્શ આચારસંહિતાનો ભંગ થતો હોય, આચારસંહિતાના ભંગ બદલ ઉમેદવાર સામે એફઆઈઆર દાખલ કેમ કરાવવી તે અંગેનો ખુલાસો કરવાનો રહેશે. ‌વધુમાં કાપલીનું વિતરણ તાત્કાલિક અટકાવી દેવા જણાવ્યું છે.